SIR নিয়ে বিস্ফোরক শান্তনু ঠাকুর!

ওয়েব ডেস্ক : রাজ্যে ভোটার তালিকা থেকে বাদ যাবে ১ কোটি ২০ লক্ষ নাম। এমনই বিস্ফোরক দাবি করলেন কেন্দ্রীয় প্রতিমন্ত্রী শান্তনু ঠাকুর (Shantanu Thakur)। মঙ্গলবার সন্ধ্যায় উত্তর ২৪ পরগনার গাইঘাটার পাঁচপোতায় দলীয় বিজয় সম্মেলনী অনুষ্ঠানে বক্তব্য রাখতে গিয়ে তিনি বলেন, “এসআইআর (SIR) যদি বাস্তবে কার্যকরী হয় তাহলে এই সরকারের কোন নিস্তার নেই। এসআইআর-এ কমপক্ষে ১ থেকে ১ কোটি ২০ লক্ষ মানুষ যারা অবৈধভাবে ভোটার হয়ে পশ্চিমবঙ্গের মাটিতে বসে আছে তারা বাদ যাবে। সেখানে রোহিঙ্গা, অনুপ্রবেশকারী এবং ভুতুড়ে ভোটারা কোনভাবে পশ্চিমবঙ্গে ভোট দিতে পারবে না।”

তিনি আরও বলেন, “সাধারণ মানুষ যারা পরিবর্তন চায়, যারা বাংলায় শিল্প আনতে চায়, বাংলায় শিক্ষা আনতে চায়, বাংলায় যারা স্বাস্থ্য ব্যবস্থার উন্নতি আনতে চায় তারা ভোট দিতে পারবে। তাদের ভোটে ভারতীয় জনতা পার্টি (BJP) জয়লাভ করে সরকার গঠন করবে।”

আরও খবর : উত্তরবঙ্গে বিজেপি সাংসদ, বিধায়ক হেনস্থা কাণ্ডে গ্রেফতার ২

অনুষ্ঠান শেষে সাংবাদিকদের মুখোমুখি হয়ে শান্তনু ঠাকুর (Shantanu Thakur) বলেন, “স্বচ্ছ ভোটার তালিকা তৈরি হবে। আমরা দেখতে চাই কত রোহিঙ্গা ভোটার বাদ যায়, কত বাংলাদেশী ভোটার বাদ যায়, কত ভুতুড়ে ভোটার এবং শরণার্থী ভোটার বাদ যায়।“ একই সঙ্গে তার সংযোজন, শরণার্থীরা বাংলাদেশে পুশব্যাক হবে না। সিটিজেনশিপ পেলে তারা আবার ভোটার হয়ে যাবে।

এই মন্তব্যের জবাবে তৃণমূল সাংসদ মমতা বালা ঠাকুর (Mamata Bala Thakur) বলেন, “এসআইআর চালু হলে সবচেয়ে বেশি ক্ষতি হবে মতুয়া ও উদ্বাস্তুদের। বিজেপির যেসব সমর্থক রয়েছেন, তাদের নামই বাদ যাবে। এতে তৃণমূলের কোনও ক্ষতি হবে না, বরং আসন বাড়বে।”

তিনি আরও তীব্র আক্রমণ শানিয়ে বলেন, “শরনার্থীরা নাগরিকত্ব পাবে বলে শান্তনু ঠাকুর বলছেন। কিন্তু রাজ্য বিজেপি নেতৃত্ব এবং স্বরাষ্ট্রমন্ত্রী বসে আগে ঠিক করুন তারা আসলে কী চায়। এরা মানুষকে শুধু বিভ্রান্ত করছে।”

দেখুন অন্য খবর :